Rådets udtalelse

af 21. januar 2003

om Sveriges opdaterede konvergensprogram, 2002-2004

(2003/C 26/06)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 9, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 21. januar 2003 gennemgik Rådet Sveriges opdaterede konvergensprogram, som dækker perioden 2002-2004. Opdateringen indeholder detaljerede oplysninger, herunder en analyse af de offentlige finansers holdbarhed på lang sigt, som i det store hele stemmer overens med adfærdskodeksen. De manglende detaljerede oplysninger for 2005 er ikke i overensstemmelse med adfærdskodeksen. Rådet erkender imidlertid, at regeringens finanslovsforslag for 2003 ikke indeholder budgetplaner for 2005 som følge af de langvarige forhandlinger i forbindelse med regeringsdannelsen i efteråret 2002.

Rådet finder, at det opdaterede program er i overensstemmelse med Rådets foregående udtalelse(2) og de overordnede retningslinjer for de økonomiske politikker.

Rådet konstaterer med tilfredshed, at det ifølge det opdaterede program forventes, at de offentlige finanser vil blive ved med at udvise et overskud i hele perioden frem til 2004, da den svenske regering fastholder sin mellemsigtede målsætning om et budgetoverskud på i gennemsnit 2 % af BNP over konjunkturforløbet. Strategien med at opretholde sunde offentlige finanser bygger dels på en forpligtelse for staten til at overholde faste udgiftslofter, hvilket de seneste år har bidraget til at styrke tilliden til de sunde offentlige finanser, dels på et krav til de lokale myndigheder om budgetter i balance. Dette har været ledsaget af skattelettelser, hvoraf tredje runde ud af fire blev gennemført i 2002. Rådet konstaterer endvidere med tilfredshed, at gældskvoten fortsat er under referenceværdien på 60 % af BNP, og at den forventes at fortsætte den nedadgående tendens i resten af programperioden.

Det makroøkonomiske scenario i programmet synes med en vækst i BNP på 2,1 % i 2002 og 2,5 % i 2003 en anelse optimistisk, og Rådet finder, at der er risiko for, at væksten må nedjusteres. I Kommissionens efterårsprognoser er væksten således sat til 1,6 % i 2002 og til 2,2 % i 2003 i forventning om et mere afdæmpet økonomisk opsving, da såvel eksterne som indenlandske faktorer viser svaghedstegn. Den økonomiske vækst kan således forventes kun gradvis at finde tilbage til den potentielle vækstrate.

Rådet finder, at Sverige fortsat til fulde overholder stabilitets- og vækstpagtens krav om en budgetstilling "tæt på balance eller i overskud" gennem hele programperioden. Vedvarende overskud i den underliggende budgetstilling hvert år i perioden støtter således forventningen om, at de offentlige finanser forbliver sunde. Rådet bemærker imidlertid, at den underliggende budgetstilling efter Kommissionens analyse i årene indtil 2004 forventes fortsat at udvise overskud, dog mindre end Sveriges finanspolitiske regel om en budgetoverskud på 2 % af BNP. Årsagen hertil er, at den betydelige finanspolitiske stimulans i 2001 og 2002 kun delvis vendes i årene derefter. Der kan endvidere være behov for tilbageholdende foranstaltninger for ikke at overskride udgiftslofterne.

Rådet ser med tilfredshed på, at der i konvergensprogrammet lægges vægt på de offentlige finansers holdbarhed, og finder, at der bør anlægges forsigtige skøn med hensyn til den mulige udvikling i de ikke-aldersrelaterede udgifter. På grundlag af den gældende politik og som følge af de vedvarende budgetoverskud og den ambitiøse omlægning af pensionssystemet i 1990'erne finder Rådet, at de offentlige finanser synes at være tilstrækkeligt holdbare til at bære omkostningerne i forbindelse med den aldrende befolkning. Rådet ser positivt på målet om et vedvarende budgetoverskud på 2 % af BNP helt indtil 2015 med det formål hurtigt at nedbringe den offentlige gæld. Det kan imidlertid vise sig vanskeligt over så lang en periode. Det bliver en udfordring at fuldføre skattereformen, hvis de seneste ti års succes med at få de offentlige finanser ind på en holdbar vej skal fastholdes sideløbende.

Inflationen i Sverige faldt igen til målet på 2 % i foråret 2002. Rådet noterer sig, at Sverige fortsat opfylder konvergenskriteriet om prisstabilitet og kan forventes at blive ved med at gøre det i årene frem til 2004. De svenske lange renter har i det seneste år været i tråd med trenden på de internationale obligations- og aktiemarkeder. Sverige opfylder fortsat konvergenskriteriet vedrørende de lange renter. For så vidt angår vekselkursen har den svenske krone ikke deltaget i ERM2 og har udvist volatilitet siden den sidste opdatering. Sverige opfylder således fortsat ikke konvergenskriteriet vedrørende valutakursen. Rådet finder, som nævnt i sin tidligere udtalelse(3), at "Sverige må vise sig i stand til at overholde en passende paritet mellem den svenske krone og euroen i en tilstrækkelig lang periode uden alvorlige spændinger. Med henblik herpå forventer Rådet, at Sverige beslutter at tilslutte sig ERM2 på et passende tidspunkt".

For at opnå en høj og holdbar økonomisk vækst videreføres strategien fra de tidligere programmer, og der er som led heri blevet foreslået og gennemført en række strukturelle foranstaltninger i tråd med de overordnede retningslinjer for de økonomiske politikker. Rådet finder i denne henseende, at det inden for rammerne af sunde offentlige finanser bør prioriteres højt at fuldende skattereformen og at nå de centrale politiske mål vedrørende beskæftigelse, socialsikringsmodtagere og sygeorlov.

(1) EFT L 209 af 2.8.1997.

(2) EFT C 33 af 6.2.2002.

(3) EFT C 33 af 6.2.2002, s. 4.